Entinen kansanedustaja Kauko Juhantalo on kuollut.

Pitkäaikainen keskustan kansanedustaja menehtyi nopeasti edenneen syövän seurauksena. Asiasta ilmoitti STT:lle Juhantalon perhe.

Juhantalo valittiin eduskuntaan useaan otteeseen, ensimmäisen kerran jo 1970-luvun lopussa. Hänen viimeisin kansanedustajan tehtävänsä päättyi viime keväänä.

Hän ei enää asettunut ehdolle vuodentakaisissa vaaleissa. Juhantalo edusti keskustaa ja Satakunnan vaalipiiriä.

Juhantalo oli myös ministerinä Esko Ahon (kesk.) hallituksessa vuosina 1991–1992.

Juhantalo oli koulutukseltaan oikeustieteen kandidaatti ja hänellä oli työuransa varhaisemmissa vaiheissa oma asianajotoimisto Kankaanpäässä. Hän oli myös aktiivinen kuntapolitiikassa ja hän toimi esimerkiksi Kankaanpään valtuuston ja kaupunginhallituksen puheenjohtajana pitkään.

Juhantalo oli kuollessaan 77-vuotias ja olisi täyttänyt 78 vuotta ylihuomenna.

Lue myös:

Kauko Juhantalo kertoo sairastuneensa syöpään

Kauko Juhantalo valtakunnanoikeuteen